Forslag til RÅDETS AFGØRELSE af . . .

om Fællesskabets holdning i associeringsrådet vedrørende Rumæniens deltagelse i det flerårige fællesskabsprogram for energieffektivitet, SAVE II (98/C 163/05) KOM(1998) 152 endelig udg. - 98/0124 (CNS)

(Forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 R og 130 S, stk. 1, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I kraft af Rådets og Kommissionens afgørelse af 4. december 1995 er der indgået en tillægsprotokol til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side;

i henhold til artikel 1 i tillægsprotokollen kan Rumænien deltage i Fællesskabets rammeprogrammer, særprogrammer, projekter eller andre foranstaltninger, også på energiområdet, og i henhold til artikel 2 skal vilkårene og betingelserne for Rumæniens deltagelse i de i artikel 1 nævnte aktiviteter fastlægges af associeringsrådet;

i henhold til Rådets beslutning 96/737/EF af 16. december 1996 om et flerårigt program for fremme af energieffektiviteten i Fællesskabet (1), særlig artikel 10, skal dette program være åbent for deltagelse af de associerede lande i Centraleuropa i overensstemmelse med de i associeringsaftalerne fastsatte betingelser for deltagelse i fællesskabsprogrammer -

TRUFFET FØLGENDE AFGØRELSE:

Den holdning, som Fællesskabet skal indtage i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Rumænien på den anden side, vedrørende Rumæniens deltagelse i fællesskabsprogrammet for energieffektivitet, SAVE II, fremgår af vedlagte udkast til associeringsrådets afgørelse.

Udfærdiget i . . .

På Rådets vegne

. . .

(1) EFT L 335 af 24.12.1996, s. 50.

Udkast til ASSOCIERINGSRÅDETS AFGØRELSE Nr. . . ./98 af . . . mellem De Europæiske Fællesskaber og deres medlemsstater på den ene side og Rumænien på den anden side om fastlæggelse af vilkårene og betingelserne for Rumæniens deltagelse i fællesskabsprogrammet for energieffektivitet, SAVE II

ASSOCIERINGSRÅDET HAR -

under henvisning til Europaaftalen mellem De Europæiske Fællesskaber og deres medlemsstater på den ene side og Rumænien på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side vedrørende Rumæniens deltagelse i Fællesskabets programmer (2); særlig artikel 1 og 2, og

ud fra følgende betragtninger:

I henhold til artikel 1 i nævnte tillægsprotokol kan Rumænien deltage i Fællesskabets rammeprogrammer, særprogrammer, projekter eller andre foranstaltninger, også på energiområdet;

i henhold til artikel 2 i nævnte tillægsprotokol skal vilkårene og betingelserne for Rumæniens deltagelse i de i artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Rumænien deltager i Det Europæiske Fællesskabs SAVE II-program i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse gælder i hele den periode, hvor SAVE II-programmet gennemføres.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i . . .

På associeringsrådets vegne

. . .

(1) EFT L 357 af 31.12.1994.

(2) EFT L 317 af 30.12.1995.

BILAG I

Vilkår og betingelser for Rumæniens deltagelse i det flerårige fællesskabsprogram for energieffektivitet, SAVE II

1. Rumænien vil deltage i alle foranstaltninger under Fællesskabets flerårige program for energieffektivitet, SAVE II (i det følgende benævnt »SAVE II«), i overensstemmelse med de målsætninger, kriterier, procedurer og frister, der er fastlagt i Rådets beslutning 96/737/EF om et femårigt program for forberedelse og gennemførelse af foranstaltninger, der på effektiv vis tager sigte på at fremme energieffektiviteten i Fællesskabet, medmindre denne afgørelse indeholder andre bestemmelser.

2. Vilkårene og betingelserne for fremlæggelse, vurdering og udvælgelse af ansøgninger med tilknytning til støtteberettigede institutioner, organisationer og enkeltpersoner i Rumænien er de samme som vilkårene og betingelserne for støtteberettigede institutioner, organisationer og enkeltpersoner i Fællesskabet inden for rammerne af Rumæniens økonomiske bidrag minus administrationsomkostninger som fastsat i bilag II.

3. Om fornødent vil det for at sikre SAVE II's fællesskabsdimension være nødvendigt, at transnationale projekter og aktiviteter foreslået af Rumænien omfatter et minimalt antal partnere fra Fællesskabets medlemsstater. Dette minimale antal vil som led i gennemførelsen af SAVE II blive fastsat under hensyn til de forskellige aktiviteters egenart, antallet af partnere i forbindelse med et givet projekt og antallet af lande, som deltager i aktiviteten.

4. Rumænien træffer alle fornødne foranstaltninger til at sikre national koordination og organisation af deltagelsen i SAVE II.

5. Rumænien indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i SAVE II (jf. bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Rumænien vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der rejser mellem Rumænien og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at dette i øvrigt indskrænker det ansvar, der i medfør af artikel 5 i Rådets beslutning om SAVE II påhviler Kommissionen og Revisionsretten for De Europæiske Fællesskaber med hensyn til overvågning og evaluering af SAVE II, vil Rumæniens deltagelse i programmet til stadighed blive overvåget af Rumænien og Kommissionen for De Europæiske Fællesskaber på et partnerskabsgrundlag. Rumænien vil forelægge Kommissionen de fornødne rapporter og medvirke ved andre særlige aktiviteter, som Kommissionen tager initiativ til i denne sammenhæng.

8. Uden at de procedurer, der er omhandlet i artikel 4 og 5 i beslutningen om SAVE II, derved berøres, vil Rumænien blive opfordret til at deltage i koordinationsmøder vedrørende ethvert spørgsmål med tilknytning til gennemførelsen af denne afgørelse forud for de ordinære møder i SAVE-udvalget. Kommissionen informerer Rumænien om resultaterne af disse ordinære møder.

9. Det sprog, der benyttes som led i ansøgningsprocessen, i kontrakter og rapporter og i forbindelse med andre administrative arrangementer under SAVE II-programmet, skal være et af Fællesskabets officielle sprog.

BILAG II

Rumæniens finansielle bidrag til SAVE II

1. Rumæniens finansielle bidrag vil dække:

- tilskud og anden finansiel støtte fra programmet til rumænske deltagere

- de ekstra administrationsomkostninger i forbindelse med forvaltningen af programmet, der påløber for Kommissionen for De Europæiske Fællesskaber som følge af Rumæniens deltagelse.

2. For hvert regnskabsår må summen af tilskud og anden finansiel støtte, som rumænske støttemodtagere opnår fra programmet, ikke overstige det bidrag, som Rumænien indbetaler, efter fradrag af de ekstra administrationsomkostninger.

Hvis det bidrag, som Rumænien har betalt til De Europæiske Fællesskabers almindelige budget, efter fradrag af de ekstra administrationsomkostninger viser sig at være større end summen af tilskud og anden økonomisk støtte, som rumænske støttemodtagere opnår fra programmet, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der ved programmets afslutning henstår en sådan saldo, vil beløbet blive tilbagebetalt til Rumænien.

3. Rumæniens årlige bidrag andrager fra 1998 560 106 ECU. Af dette beløb vil 38 106 ECU dække de ekstra administrationsomkostninger i tilknytning til Kommissionens forvaltning af programmet, der hidrører fra Rumæniens deltagelse.

4. Finansforordningerne vedrørende De Europæiske Fællesskabers almindelige budget finder anvendelse, bl.a. hvad angår forvaltningen af Rumæniens bidrag.

Ved denne afgørelses ikrafttræden og i begyndelsen af hvert år sender Kommissionen Rumænien en indkaldelse af midler svarende til landets bidrag til dækningen af omkostningerne i henhold til denne afgørelse.

Dette bidrag vil blive udtrykt i ecu og skal indbetales til en af Kommissionens ecu-bankkonti.

Rumænien indbetaler senest tre måneder efter, at indkaldelsen af midler er afsendt, sit bidrag til dækningen af de årlige omkostninger i henhold til denne afgørelse i overensstemmelse med indkaldelsen af midler. Enhver forsinkelse med betalingen af bidraget vil medføre, at Rumænien skal betale renter af det udestående beløb fra forfaldsdatoen. Rentesatsen svarer til den sats, som Den Europæiske Fond for Monetært Samarbejde anvender på sine transaktioner i ecu (1) i den måned, hvor forfaldsdatoen ligger, forhøjet med 1,5 procentpoint.

5. Rumænien betaler de ekstra administrationsomkostninger, der er omhandlet i stk. 3, via sit nationale budget.

6. Rumænien betaler 104 400 ECU (1998), 261 000 ECU (1999) og 417 600 ECU (2000) af de resterende omkostninger ved landets deltagelse i SAVE II via sit nationale budget.

De resterende 417 600 ECU (1998), 261 000 ECU (1999) og 104 400 (2000) betales via Rumæniens årlige Phare-tildelinger, jf. dog Phares ordinære programmeringsprocedurer.

(1) Denne sats offentliggøres hver måned i De Europæiske Fællesskabers Tidende, serie C.